A BIZOTTSÁG HATÁROZATA
(2005. október 28.)
Olaszország Toscana tartományában Grosseto megye brucellózis-mentessé (B. melitensis) történő nyilvánítása tekintetében a 93/52/EGK határozat, valamint Franciaország szarvasmarhabrucellózis-mentessé történő nyilvánítása tekintetében a 2003/467/EK határozat módosításáról
(az értesítés a C(2005) 4187. számú dokumentummal történt)
(EGT vonatkozású szöveg)
(2005/764/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak A. melléklete II. 7. pontjára,
tekintettel a juh- és kecskefélék Közösségen belüli kereskedelmére irányadó állat-egészségügyi feltételekről szóló, 1991. január 28-i 91/68/EGK tanácsi irányelve (2) és különösen annak A. melléklete 1. fejezetének II. pontjára,
mivel:
(1)
Az egyes tagállamok vagy régiók brucellózisra (B. melitensis) vonatkozó követelményeknek való megfelelősége rögzítéséről és hivatalosan brucellózismentes tagállammá, illetve régióvá nyilvánításáról szóló, 1992. december 21-i 93/52/EGK bizottsági határozat (3) felsorolja a tagállamok azon régióit, amelyeket a 91/68/EGK irányelvnek megfelelően hivatalosan brucellózistól (B. melitensis) mentesnek nyilvánítottak.
(2)
Toscana tartomány Grosseto megyéjében a juh- vagy kecskegazdaságok legalább 99,8 %-a hivatalosan brucellózismentes gazdaság. Továbbá a megye vállalta, hogy teljesíti a 91/68/EGK irányelvben meghatározott bizonyos egyéb feltételeket az érintett megye brucellózis-mentessé történő nyilvánítását követően elvégzendő szúrópróbaszerű vizsgálatok tekintetében.
(3)
Toscana tartományban Grosseto megyét ezért a juh- vagy kecskegazdaságok tekintetében hivatalosan brucellózismentessé (B. melitensis) kell nyilvánítani.
(4)
A tagállamok tuberkulózismentes, brucellózismentes és szarvasmarhák enzootikus leukózisától mentes régióinak listáit az egyes tagállamok, vagy a tagállamok egyes régiói szarvasmarha-állományainak hivatalosan tuberkulózismentes, brucellózismentes és szarvasmarhák enzootikus leukózisától mentes státusza megállapításáról szóló, 2003. június 23-i 2003/467/EK bizottsági határozat (4) állapítja meg.
(5)
A Franciaország részéről benyújtott, a szarvasmarha-brucellózistól való mentesség tekintetében a 64/432/EGK irányelvben előírt megfelelő követelményeknek való megfelelést igazoló dokumentumok Bizottság általi értékelését követően a tagállam egészét hivatalosan szarvasmarha-brucellózistól mentessé kell nyilvánítani.
(6)
A 93/52/EGK és a 2003/467/EK határozatokat ezért ennek megfelelően módosítani kell.
(7)
Az e határozatban előirányzott intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/52/EGK határozat II. melléklete e határozat I. mellékletének megfelelően módosul.
2. cikk
A 2003/467/EK határozat II. melléklete e határozat II. mellékletének megfelelően módosul.
3. cikk
Ennek a határozatnak a tagállamok a címzettjei.
Kelt Brüsszelben, 2005. október 28-án.